1.ÚVOD

Zdaňovanie je jadrom činnosti EÚ, ktorej cieľom je vybudovať silnejšie, konkurencieschopnejšie a spravodlivejšie hospodárstvo s jasným sociálnym rozmerom. Európa potrebuje daňový systém, ktorý je adekvátny jej vnútornému trhu a ktorý podporuje hospodársky rast a konkurencieschopnosť, priťahuje investície, prispieva k vytváraniu pracovných miest, podporuje inovácie a presadzuje európsky sociálny model. Zdaňovanie by malo poskytovať stabilné príjmy pre politiku verejných investícií a politiku priaznivú pre rast. Malo by zabezpečiť, aby mali všetky podniky pri cezhraničnom podnikaní rovnaké podmienky, právnu istotu a minimálne prekážky. Malo by byť súčasťou širšieho daňového systému, v ktorý majú občania dôveru, pretože je spravodlivý a spĺňa sociálno-ekonomické potreby spoločnosti. Priority EÚ v oblasti zdaňovania sa preto zameriavajú na tieto ciele.

2.NEODKLADNÉ OPATRENIA AKO ODOZVA NA NEODKLADNÉ POTREBY: REFORMA ZDAŇOVANIA PRÁVNICKÝCH OSÔB

Komisia stanovila ambiciózny program, ktorého cieľom je spravodlivejšie a efektívnejšie zdaňovanie právnických osôb, ktoré je lepšie prispôsobené modernému hospodárstvu a ktoré lepšie reaguje na vznikajúce výzvy v tejto oblasti. Vykonávanie tohto programu rýchlo napreduje a dosiahli sa už mnohé medzné body. Všetky iniciatívy oznámené v akčnom pláne Komisie pre spravodlivé a efektívne zdaňovanie boli práve začaté a členské štáty už prijali mnoho nových návrhov. Komisia zároveň rozširuje rozsah svojich činností nad rámec akčného plánu. Je pripravená poskytovať rýchle a účinné odpovede na vznikajúce situácie , ako ukazuje oznámenie o ďalších opatreniach na zvýšenie transparentnosti a boja proti daňovým únikom a obchádzaniu daňových povinností, ktoré nasledovalo po odhalení Panamských dokumentov. Okrem toho Komisia vykonala vyšetrovanie štátnej pomoci v súvislosti s tým, či niektoré členské štáty poskytli daňové výhody vybraným nadnárodným spoločnostiam , s cieľom zabezpečiť spravodlivé a konkurenčné prostredie pre všetky podniky v rámci EÚ.

Prvou líniou činnosti Komisie bolo zvýšenie daňovej transparentnosti ako nevyhnutného základu pre akékoľvek ďalšie reformy. V období 12 mesiacov sa členské štáty dohodli na návrhoch na automatickú výmenu informácií o daňových rozhodnutiach a na podávanie správ podľa jednotlivých krajín, pokiaľ ide o daňové informácie týkajúce sa nadnárodných spoločností . To prinesie novú a nevídanú úroveň transparentnosti a spolupráce medzi daňovými orgánmi v oblasti zdaňovania právnických osôb. Komisia okrem toho navrhla aj verejné vykazovanie podľa jednotlivých krajín pre nadnárodné spoločnosti s cieľom poskytnúť občanom dohľad nad daňovými postupmi spoločností. Tento návrh, ktorý je v súčasnosti predmetom rokovaní Rady a Európskeho parlamentu, by mal pomôcť obnoviť dôveru verejnosti v zdaňovanie právnických osôb a mal by zabezpečiť, aby sa podniky neborili so spleťou rôznych vnútroštátnych pravidiel zverejňovania. Očakáva sa, že pred koncom roka dôjde k dohode na návrhu umožniť daňovým orgánom prístup k vnútroštátnym informáciám týkajúcim sa boja proti praniu špinavých peňazí . Európsky parlament a Rada začali takisto pripravovať svoje pozície k navrhovaným zmenám štvrtej smernice o boji proti praniu špinavých peňazí a mali by urýchlene pokročiť, aby sa trialóg mohol začať začiatkom roka 2017. Okrem toho Komisia začala skúmať najvhodnejší rámec na vykonávanie automatickej výmeny informácií v súvislosti so skutočným vlastníctvom na európskej úrovni a skúma najlepší spôsob na zvýšenie dohľadu nad subjektmi, ktoré umožňujú a realizujú schémy agresívneho daňového plánovania. Zvýšená daňová transparentnosť v celej Európe pomôže poukázať na agresívnych daňových plánovačov, odhaliť škodlivé daňové praktiky a stabilizovať prostredie pre zdaňovanie príjmov právnických osôb, postavené na otvorenosti a dôvere.

Komisia sa súčasne snaží zabezpečiť, aby všetky spoločnosti pôsobiace v EÚ platili dane tam, kde sa zisky a hodnota vytvárajú. Tento princíp je zásadný pre spravodlivé a efektívne zdaňovanie, na jednotnom trhu ho však možno účinne dosiahnuť len prostredníctvom spoločných a koordinovaných opatrení. Z tohto dôvodu s cieľom zabrániť niektorým z najrozšírenejších foriem narúšania základu dane a presunu ziskov, Komisia navrhla novú smernicu proti vyhýbaniu sa daňovým povinnostiam , ktorou sa stanovujú právne záväzné opatrenia proti zneužívaniu pre celú EÚ. Tieto právne predpisy, ktoré členské štáty prijali v júli 2016, umožnili členským štátom rýchlym, koordinovaným a koherentným spôsobom plniť záväzky vyplývajúce z projektu OECD a G20 týkajúceho sa narúšania základu dane a presunu ziskov (BEPS). Okrem toho sa preskúmavajú aj preferenčné režimy členských štátov a pravidlá transferového oceňovania, s cieľom zabezpečiť spoločný prístup EÚ k novým medzinárodným normám. To je veľmi dôležité, aby bolo možné poskytnúť podnikom istotu počas zavádzania reforiem a zabrániť vznikaniu nových medzier na jednotnom trhu.

Nakoniec Komisia predložila opatrenia na podporu dobrej správy v daňových záležitostiach na celosvetovej úrovni a na zabezpečenie spravodlivých a rovnakých podmienok medzi EÚ a jej medzinárodnými partnermi. Členské štáty schválili novú vonkajšiu stratégiu pre účinné zdaňovanie , ktorú Komisia predložila v januári 2016 s cieľom chrániť ich daňové základy pred rizikom narúšania základu dane zo zahraničia. Kľúčovou súčasťou tejto stratégie je vytváranie nového zoznamu EÚ na vysporiadanie sa s jurisdikciami nespolupracujúcimi v daňových otázkach a na podporu všetkých jurisdikcií tretích krajín, aby spĺňali medzinárodné štandardy dobrej správy v daňových záležitostiach. Prvé kroky pre vytvorenie zoznamu sa už podnikli a spoločný zoznam EÚ by mal byť dokončený v roku 2017. To poskytne členským štátom účinný nástroj v boji proti krajinám, ktoré odmietajú konať férovo v daňových záležitostiach. Nariadenie o rozpočtových pravidlách EÚ bolo takisto zrevidované s cieľom zabrániť tomu, aby finančné prostriedky EÚ smerovali cez daňové raje. Zároveň prebiehajú práce v súvislosti s posilnením doložiek o dobrej správe v daňových záležitostiach v dohodách EÚ s tretími krajinami.

3.POZITÍVNY PROGRAM ZAMERANÝ NA BUDÚCNOSŤ

Uvedené iniciatívy sú nevyhnutné na ochranu daňového základu členských štátov, poskytujú rovnaké podmienky pre podniky a zabezpečujú všetkým daňovníkom spravodlivé a efektívne zdaňovanie. Zaoberajú sa najnaliehavejšími súčasnými problémami v súvislosti so zdaňovaním právnických osôb. Z dlhodobého hľadiska je však potrebné ísť ešte ďalej. Krátkodobé riešenia sa môžu rýchlo zastarať, keďže obchodné modely a metódy daňového plánovania sa vyvíjajú rýchlejšie, než sa dajú pripraviť nové reakcie. Navyše pre nesystematické aktualizácie medzinárodných, celoúnijných alebo vnútroštátnych daňových predpisov vznikajú turbulentné tlaky tak na daňové správy, ako aj na podniky, ktoré sa im potrebujú prispôsobiť. Pokiaľ ide o podporu zamestnanosti, rastu a investícií, je potrebné vytvoriť priaznivé daňové prostredie pre podniky prostredníctvom znižovania nákladov na dodržiavanie predpisov a administratívnej záťaže a zabezpečením daňovej istoty. Vedúci predstavitelia skupiny G20 nedávno uznali význam daňovej istoty pri podpore investícií a rastu a stala sa novým zameraním globálneho úsilia. Členské štáty musia nájsť rovnováhu medzi zavádzaním potrebných reforiem a poskytovaním stabilného, jasného a predvídateľného daňového prostredia pre podniky.

EÚ potrebuje pozitívny a na budúcnosť zameraný rámec pre zdaňovanie právnických osôb. Musí byť priaznivý pre rast, účinný a spravodlivý a musí plne podporovať priority širšej politiky EÚ v súčasnosti, ako aj v budúcnosti. Toto je základným princípom návrhu Komisie týkajúceho sa obnovenia spoločného konsolidovaného základu dane z príjmov právnických osôb (CCCTB). CCCTB dokáže napĺňať dve základné požiadavky podnikov a občanov v súčasnej Európe – udržateľný rast a sociálnu spravodlivosť – a posilniť celkový hospodársky a sociálny program EÚ. Z analýzy vskutku vyplýva, že CCCTB môže zvýšiť investície v EÚ až o 3,4 % a rast o 1,2 %.

Komisia predložila prvý návrh CCCTB v roku 2011 s cieľom posilniť jednotný trh pre podniky. Návrh bol ambiciózny a dôsledný, no jeho rozsah viedol k zastaveniu rokovaní v Rade. Európsky parlament, podniky, zainteresované strany a viaceré členské štáty však naďalej razantne podporovali myšlienku CCCTB vzhľadom na mnohé výhody, ktoré mala ponúkať. Navyše sa v posledných niekoľkých rokoch ukázalo, že CCCTB ponúka viac než len daňový systém, ktorý je priaznivý pre podniky, pre silnejší jednotný trh.

Na základe toho v akčnom pláne z júna 2015 Komisia oznámila, že obnoví tento dôležitý projekt, a to prostredníctvom lepšie zvládnuteľného dvojfázového procesu. Prvý krok je zameraný na zabezpečenie spoločného základu. Len čo sa tento krok zrealizuje, zavedie sa komplexnejší aspekt konsolidácie. Mnoho z najdôležitejších výhod CCCTB spočíva v aspekte konsolidácie. Preto tento druhý krok obnovenia CCCTB nemožno zanedbať ani odložiť. Práca na tomto balíku bude dokončená, až keď sa CCCTB zavedie v plnom rozsahu.

Obnovenie CCCTB ponúka možnosť aktualizovať pôvodný návrh a zosúladiť ho s novými výzvami, ktoré vznikajú v daňovom prostredí v celosvetovom meradle. Najvýznamnejšou zmenou je, že CCCTB bude povinný pre skupiny na účely finančného účtovníctva s konsolidovanými výnosmi skupiny vo výške viac ako 750 miliónov eur. To by malo pomôcť maximalizovať jeho potenciál ako nástroja proti vyhýbaniu sa povinnostiam. Znamená to tiež, že podniky budú vedieť, na čom sú, pokiaľ ide o pravidlá EÚ proti zneužívaniu, a nebudú musieť vykonávať zbytočné úpravy. V podstate to pomôže vytvoriť predvídateľnejšie prostredie pre podniky v EÚ.

Komisia do návrhu zaviedla aj dva nové prvky, ktoré priamo podporujú širší hospodársky program EÚ. V snahe podporiť výskum a vývoj a inováciu, ktoré sú hlavnou hnacou silou rastu, bude pri nákladoch na výskum a vývoj možný super-odpočet. Na podporu malého a inovačného podnikania bude navyše možný výraznejší super-odpočet pre malé začínajúce podniky bez prepojených podnikov. CCCTB sa bude zaoberať aj rušivým zvýhodňovaním dlhu oproti kapitálovému financovaniu, ako príspevok k silnej únii kapitálových trhov a väčšej finančnej stabilite v EÚ.

4.MODERNÉ, JEDNODUCHÉ, ISTÉ: LEPŠIE A ÚČINNEJŠIE DAŇOVÉ PROSTREDIE PRE PODNIKY

Podniky v rámci jednotného trhu potrebujú jednoduché, stabilné a právne isté prostredie, v ktorom môžu prosperovať. Pri cezhraničnom pôsobení by mali mať čo najmenej daňových prekážok a nemali by znášať zbytočnú administratívnu záťaž a náklady. EÚ potrebuje rámec pre zdaňovanie právnických osôb, ktorý je prispôsobený reáliám podnikania v 21. storočí a ktorý podporuje podnikanie, láka investorov a pomáha všetkým spoločnostiam bez rozdielu, malým aj veľkým.

4.1 Jednotný systém dane z príjmov právnických osôb pre jednotný trh

CCCTB v značnej miere zlepší fungovanie jednotného trhu z daňového hľadiska. Cezhraničné spoločnosti budú mať namiesto zmesi rôznych vnútroštátnych systémov k dispozícii jednotný súbor pravidiel, podľa ktorého si môžu vypočítavať svoje zdaniteľné zisky v EÚ. Za všetky svoje činnosti v rámci EÚ budú podávať jediné daňové priznanie, a to prostredníctvom systému jednotného kontaktného miesta, pričom namiesto početných daňových úradov budú konať len jedným členským štátom. Konsolidácia bude takisto znamenať, že straty v jednom členskom štáte sa môžu automaticky odpočítať zo ziskov v inom, čím sa umožní rovnaké zaobchádzanie s cezhraničnými spoločnosťami ako s čisto domácimi spoločnosťami.

V navrhovanej smernici o obnovení CCCTB si Komisia zachovala rovnako ambiciózny prístup ku konsolidácii ako mala v pôvodnom návrhu. Dvojfázovým prístupom sa však táto výhoda oddiali. Ako náhradu dovtedy, kým sa neschváli konsolidácia, Komisia navrhla, aby mali spoločnosti prístup k jednoduchému, dôslednému a dočasnému systému cezhraničného započítania strát v rámci spoločného základu.